Hansen oorweeg twee spanne vir laaste twee toetseSteve Hansen – hy oorweeg twee All Blackspanne Die hoofbeampte van SA Rugby, Jurie Roux, en die president Mark Alexander se belaglike voorstel dat Suid-Afrika ŉ Noordelike en Suidelike nasionale span moet oorweeg, lyk allermins verspot as die All Blacks in die rigting skimp. Steve Hansen, afrigter van die span wat die Bokke Saterdag met 57-0 verniel en verneder het, sal Maandag glo bekend maak of hy een of twee spanne van 28 spelers vir die laaste twee toetse in die Rugbykampioenskap gaan kies. Die All Blacks kan eintlik nie meer anders as om vanjaar se Rugbykampioenskap te wen nie – behalwe natuurlik as jy in die tandemuis en ander feeverhale glo. Hulle is tans agt punte voor die Springbokke op die punteleer met twee wedstryde wat nog deur elk gespeel moet word. Sou die Springbokke die Wallabies in Bloemfontein én die All Blacks op Nuweland met ŉ bonuspunt kan klop sonder om een teen Nieu-Seeland af te staan, moet die All Blacks net twee ligapunte teen die Poemas in Buenos Aires verdien om gelyk te trek – maar die Swarttruie is op punteverskil ligjare voor die Bokke. Nie dat dít sal saak maak nie. Ons weet mos dit kan nie gebeur nie. ♦ Die rede waarom Hansen twee spanne oorweeg om op 30 September teen die Poemas en die week daarna in Kaapstad teen die Bokke te speel, is om sy spelers vars genoeg vir die jaareindtoer te hou. Ná die Rugbykampioenskap het die All Blacks boonop die derde van die Bledisloetoetse teen Australië wat voorlê. Hulle het reeds die eerste twee gewen en die beker behou maar weet die Wallabies sal alles gee om darem een van die drie te wen. Hansen wys daarop dat die All Blacks binne nege weke ses toetse – vyf op die jaareindtoer – en ook teen die Britse Barbarians moet speel. Boonop moet hulle in die tyd oor elf tydsones vlieg wat sy eiesoortige probleme met vlugflouheid vir die spelers sal skep. “Ek sal Maandag ŉ verklaring hieroor uitreik. Ek het nog nie met die spelers daaroor gepraat nie. Hulle weet net daar sal 28 spelers na Buenos Aires en na Kaapstad toe gaan, maar hulle weet nie wie nie.”